Likumprojekts

**Grozījumi Pasta likumā**

Izdarīt Pasta likumā (Latvijas Republikas Saeimas un Ministru Kabineta Ziņotājs, 2009, 14. nr.; Latvijas Vēstnesis, 2009, 190. nr.; 2012, 100. nr.; 2013, 69. nr.; 2014, 98., 113. nr.; 2015, 248. nr.) šādus grozījumus:

1. Izteikt 8. pantu šādā redakcijā:

"**8. pants. Tiesības sniegt pasta pakalpojumus**

Komersantam ir tiesības uzsākt pasta pakalpojumu sniegšanu, ja tas šā likuma 9. pantā noteiktajā kārtībā ir reģistrēts pasta komersantu reģistrā."

2.  9.pantā:

papildināt panta nosaukumu pēc vārda "reģistrēšana" ar vārdiem "un izslēgšana no reģistra";

papildināt pirmo daļu pēc vārdiem "un to iesniegšanu Regulatoram" ar vārdiem "un kārtību, kādā komersantu reģistrē pasta komersantu reģistrā vai izslēdz no pasta komersantu reģistra";

papildināt pirmo daļu ar otro teikumu šādā redakcijā:

"Pasta komersantu reģistrā norāda informāciju par aktuālajiem pasta komersanta sniegtajiem pasta pakalpojumiem.";

papildināt pantu ar trešo, ceturto, piekto, sesto, septīto, astoto, devīto un desmito daļu šādā redakcijā:

"(3) Lai reģistrētos pasta komersantu reģistrā, komersants nosūta vai personiski iesniedz Regulatoram reģistrācijas paziņojumu.

(4) Regulators pēc reģistrācijas paziņojuma saņemšanas izvērtē Latvijas Republikas Uzņēmumu reģistra un Valsts ieņēmumu dienesta uzturētajā reģistrā un datubāzēs publiski pieejamo informāciju par komersantu un reģistrē komersantu pasta komersantu reģistrā.

(5) Regulators nereģistrē komersantu pasta komersantu reģistrā šādos gadījumos:

1) ievērojot pēdējā datu aktualizācijas datumā Valsts ieņēmumu dienesta pub­liskajā nodokļu parādnieku datubāzē ievietoto informāciju, ir konstatēts, ka komersantam dienā, kad saņemts iesniegums par reģistrāciju, vai dienā, kad ko­mer­santu paredzēts ierakstīt pasta komersantu reģistrā, ir nodokļu parādi, tajā skai­tā valsts sociālās apdrošināšanas obligāto iemaksu parādi, kas kopsummā pārsniedz 150 *euro*;

2) ar kompetentās iestādes lēmumu ir apturēta komersanta saimnieciskā darbība;

3) ir uzsākts komersanta maksātnespējas vai likvidācijas process;

4) pasta komersantam šajā likumā noteiktajos gadījumos ir atņemtas tiesības sniegt pasta pakalpojumus un nav beidzies pasta pakalpojumu sniegšanas tiesību aizlieguma termiņš.

(6) Regulators 30 dienu laikā pēc reģistrācijas paziņojuma saņemšanas rakstveidā informē komersantu par atteikumu to reģistrēt.

(7) Regulators izslēdz pasta komersantu no pasta komersantu reģistra šādos gadījumos:

1) pasta komersanta saimnieciskā darbība ir apturēta;

2) pasta komersants ir izslēgts no komercreģistra;

3) saņemts pasta komersanta paziņojums par darbības izbeigšanu.

(8) Regulators izdara ierakstu pasta komersantu reģistrā par tiesību atņemšanu pasta komersantam sniegt pasta pakalpojumus uz trim gadiem, pamatojoties uz Valsts ieņēmumu dienesta iesniegto paziņojumu, ka pasta komersants atkārtoti gada laikā sodīts saskaņā ar Latvijas Administratīvo pārkāpumu kodeksa 169.3 vai 201.12 pantu par akcīzes preču apriti regulējošo normatīvo aktu pārkāpumiem un attiecīgais Valsts ieņēmumu dienesta lēmums stājies spēkā.

(9) Regulators, izdarot ierakstu pasta komersantu reģistrā saskaņā ar šā likuma 9. panta astoto daļu un 11. panta pirmo daļu, norāda pamatojumu, kādēļ komersantam atņemtas tiesības sniegt pasta pakalpojumus, un pasta pakalpojumu sniegšanas tiesību aizlieguma termiņu.

(10) Ja komersantam ir atteikta reģistrācija pasta komersantu reģistrā vai pasta komersants ir izslēgts no pasta komersantu reģistra, komersantam ir tiesības atkārtoti iesniegt reģistrācijas paziņojumu, ievērojot šā panta piektajā daļā minētos nosacījumus.”.

3. Aizstāt 11. panta trešajā daļā skaitli un vārdu "8. pantā" ar skaitli un vārdu "9. pantā".

Satiksmes ministrs

Uldis Augulis